A4-0423/98

Ψήφισμα για την ανακοίνωση της Επιτροπής με τίτλο «Σύνδεσμος μεταξύ του εμπορικού συστήματος και των διεθνώς αναγνωρισμένων προτύπων εργασίας» (COM(96)0402 - C4-0488/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0402 - C4-0488/96),

- έχοντας υπόψη τα ψηφίσματά του της 9ης Σεπτεμβρίου 1986 ((ΕΕ C 255 της 13.10.1986, σελ. 69.)), της 18ης Νοεμβρίου 1988 ((ΕΕ C 326 της 19.12.1988, σελ. 315.)), της 11ης Οκτωβρίου 1990 ((ΕΕ C 284 της 11.12.1990, σελ. 152.)), της 30ής Σεπτεμβρίου 1993 ((ΕΕ C 279 της 18.10.1993, σελ. 16.)) και της 28ης Οκτωβρίου 1993 ((ΕΕ C 315 της 22.11.1993, σελ. 242.)), της 9ης Φεβρουαρίου 1994 ((ΕΕ C 61 της 28.2.1994, σελ. 89.)), της 14ης Δεκεμβρίου 1995 ((ΕΕ C 17 της 22.1.1996, σελ. 175.)), της 15ης Μαΐου 1997 ((ΕΕ C 167 της 2.6.1997, σελ. 158.)) και της 15ης Ιανουαρίου 1998 ((ΕΕ C 34 της 2.2.1998, σελ. 156.)), περί εξασφάλισης ελάχιστων προδιαγραφών σε θέματα: συνδικαλιστικής ελευθερίας, δικαιωμάτων διαπραγμάτευσης, συλλογικών συμβάσεων, διάρκειας εργασίας, ελάχιστου ορίου ηλικίας για την άσκηση επαγγέλματος, προστασίας στην εργασία, επιθεωρήσεων εργασίας και καθιέρωσης κώδικα δεοντολογίας για τις ευρωπαϊκές πολυεθνικές,

- έχοντας υπόψη το ψήφισμα της 2ας Μαρτίου 1995 ((ΕΕ C 68 της 20.3.1995 σελ. 49.)) σχετικά με τις προτεραιότητες της Ευρωπαϊκής Ένωσης στην Παγκόσμια Διάσκεψη για την Κοινωνική Ανάπτυξη την Κοπεγχάγη, το Μάρτιο 1995,

- έχοντας υπόψη το σύνολο των συμβάσεων που έχουν συναφθεί στο πλαίσιο της Διεθνούς Οργάνωσης Εργασίας (ΔΟΕ),

- έχοντας υπόψη τα άρθρα 7 και 8 των κανονισμών (ΕΚ) αριθ. 3281/94 ((ΕΕ L 348 της 31.12.1994, σελ. 1.)) και 1256/96 ((ΕΕ L 160 της 29.6.1996, σελ. 1.)) του Συμβουλίου, σχετικά με το νέο κοινοτικό Σύστημα Γενικευμένων Προτιμήσεων,

- έχοντας υπόψη τον κανονισμό (ΕΚ) αριθ. 1154/98 ((ΕΕ L 160 της 4.6.1998, σελ. 1.)), που ετέθη σε ισχύ στις 5 Ιουνίου 1998, και που εισάγει στο κοινοτικό ΣΓΠ τα σχετικά κίνητρα,

- έχοντας υπόψη τα πορίσματα της Διάσκεψης του ΠΟΕ στη Σιγκαπούρη το Δεκέμβριο 1996, που προβλέπουν στενές σχέσεις μεταξύ της γραμματείας της ΔΟΕ και της γραμματείας του ΠΟΕ,

- έχοντας υπόψη τις US Model Business Principles που εκδόθηκαν το 1996 από την Κυβέρνηση των ΗΠΑ,

- έχοντας υπόψη την έκθεση της Επιτροπής Εξωτερικών Οικονομικών Σχέσεων και τη γνωμοδότηση της Επιτροπής Απασχόλησης και Κοινωνικών Υποθέσεων (A4-0423/98),

Α. λαμβάνοντας υπόψη ότι πρέπει να υπομνησθεί η σημασία της κοινωνικής ευθύνης στο σημερινό κόσμο, που φέρει τη σφραγίδα της παγκοσμιοποίησης των οικονομικών και χρηματοπιστωτικών δραστηριοτήτων και των εμπορικών συναλλαγών,

Β. λαμβάνοντας υπόψη, ότι οι στόχοι του πολυμερούς εμπορικού συστήματος τότε ιδίως προκαλούν μια μακροπρόθεσμα θετική εξέλιξη των εμπορικών και οικονομικών μεταρρυθμίσεων, όταν υπάρχει στενός σύνδεσμος μεταξύ της ελευθέρωσης του εμπορίου, της οικονομικής ανάπτυξης και της κοινωνικής προόδου,

Γ. λαμβάνοντας υπόψη ότι το διεθνές εμπόριο διαδραματίζει σημαντικό ρόλο για την εξασφάλιση της ευημερίας σε όλα τα μέρη του κόσμου και ότι πρέπει να αποτελεί ένα από τα προνομιακά μέσα για την εισαγωγή της κοινωνικής καινοτομίας που επιτρέπει το σεβασμό των ανθρωπίνων δικαιωμάτων στον τομέα της εργασίας,

Δ. λαμβάνοντας υπόψη ότι ο αριθμός των εργαζόμενων υπό απάνθρωπες συνθήκες παιδιών αυξάνεται κάθε χρόνο στον πλανήτη,

Ε. λαμβάνοντας υπόψη ότι η Ευρωπαϊκή Ένωση θα αποκτήσει αξιοπιστία στον αγώνα της μόνο εφόσον η ίδια είναι άψογη, ειδικότερα σε ό,τι αφορά την παιδική εργασία,

ΣΤ. λαμβάνοντας υπόψη τη Διακήρυξη της ΔΟΕ της 17ης Ιουνίου 1998 περί των θεμελιωδών αρχών και δικαιωμάτων κατά την εργασία, βάσει της οποίας όλα τα μέλη της ΔΟΕ, ακόμη κι όσα δεν έχουν επικυρώσει τις σχετικές συμβάσεις, υποχρεούνται, από την ιδιότητά τους και μόνο ως μελών της εν λόγω οργάνωσης, να σέβονται τις εξής βασικές αρχές:

- τη συνδικαλιστική ελευθερία και την ελευθερία της συλλογικής διαπραγμάτευσης (συμβάσεις 87 και 98),

- την κατάργηση κάθε μορφής καταναγκαστικής εργασίας (συμβάσεις 29 και 105),

- την πραγματική κατάργηση της παιδικής εργασίας (συμβάσεις 138, 79 και 90),

- την κατάργηση των διακρίσεων στην απασχόληση και στα επαγγέλματα (σύμβαση 111),

Ζ. λαμβάνοντας υπόψη την παγκόσμια απήχηση που είχε το Μάϊο 1998 η πορεία κατά της παιδικής εργασίας,

Η. λαμβάνοντας υπόψη τα σημεία 20, 21, 22 και 23 του Κοινωνικού Χάρτη που υπεγράφη από έντεκα κράτη μέλη στο Ευρωπαϊκό Συμβούλιο του Στρασβούργου στις 8 και 9 Δεκεμβρίου 1989, βάσει του οποίου: η ελάχιστη ηλικία για την έναρξη εργασίας δεν πρέπει να είναι μικρότερη της ηλικίας ολοκλήρωσης της υποχρεωτικής σχολικής φοίτησης και, σε κάθε περίπτωση, όχι μικρότερη των 15 ετών[semigr ] κάθε εργαζόμενος νέος πρέπει να λαμβάνει δίκαιες αποδοχές, η δε διάρκεια εργασίας των εργαζομένων ηλικίας κάτω των 18 ετών πρέπει να είναι περιορισμένη,

Θ. λαμβάνοντας υπόψη την οδηγία 94/33/ΕΚ του Συμβουλίου της 22ας Ιουνίου 1994 ((ΕΕ L 216 της 20.8.1994, σελ. 12)) περί προστασίας των εργαζόμενων νέων, βάσει της οποίας τα κάτω των 15 ετών παιδιά δεν επιτρέπεται να εργάζονται, εξαιρέσει ενός περιορισμένου πλαισίου πολιτιστικών ή αθλητικών δραστηριοτήτων ή στο πλαίσιο της εναλλασσόμενης κατάρτισης[semigr ] τα παιδιά και οι έφηβοι που πηγαίνουν σχολείο δεν επιτρέπεται να εργάζονται πάνω από 15 ώρες εβδομαδιαίως κατά μέσον όρο, εκτός των ωρών μαθημάτων, ενώ στη διάρκεια των διακοπών η εργασία τους δεν μπορεί να υπερβαίνει τις 8 ώρες ημερησίως ούτε τις 40 ώρες εβδομαδιαίως, η δε νυκτερινή εργασία μεταξύ 23.00 και 07.00 ή μεταξύ 22.00 και 06.00 απαγορεύεται,

Ι. λαμβάνοντας υπόψη ότι και σε μερικά κράτη μέλη της Ευρωπαϊκής Ένωσης η παιδική εργασία έχει λάβει ανεπίτρεπτες διαστάσεις[semigr ] λαμβάνοντας υπόψη τις ανησυχητικές εκθέσεις πολλών οργανώσεων παιδικής αρωγής, που καταγγέλλουν την εκμετάλλευση των περισσότερων από τα δυο εκατομμύρια παιδιά που εργάζονται περιστασιακά στη Μεγάλη Βρετανία και που υπολογίζουν ότι 4 βρετανόπουλα στα 10 ηλικίας 11-16 ετών και 2 στα 3 ηλικίας 15-16 ετών εργάζονται, ενώ συχνά, εκτός των επιτρεπόμενων ωρών, δεκάδες χιλιάδες παιδιά προσφέρουν εργασία υπό απαράδεκτες συνθήκες στους τομείς της διαχείρισης υλικού και της οικοδομής,

ΙΑ. λαμβάνοντας υπόψη το πρόγραμμα IPEC της ΔΟΕ, που αποσκοπεί στο να συμβάλει στην πραγματική εξάλειψη της παιδικής εργασίας μέσω της προσφοράς κινήτρων στις κυβερνήσεις προκειμένου αυτές να σχεδιάσουν και να εφαρμόσουν πολιτικές και νομοθεσίες που να σέβονται τις διεθνείς προδιαγραφές περί παιδικής εργασίας, να θέσουν σε εφαρμογή προγράμματα για την πρόληψη της παιδικής εργασίας και να στηρίξουν μια εκστρατεία ευαισθητοποίησης προκειμένου να αναληφθούν ενέργειες σχετιζόμενες με το θέμα της παιδικής εργασίας,

ΙΒ. λαμβάνοντας υπόψη τις δεκάδες χιλιάδες εργαζομένων φυλακισμένων και πολιτικών κρατουμένων καταδικασμένων σε καταναγκαστικά έργα, ανά τον κόσμο που είναι θύματα εκμετάλλευσης,

ΙΓ. λαμβάνοντας υπόψη ότι οι πολυεθνικές επιχειρήσεις δεν μπορούν πλέον να αποφεύγουν τις ευθύνες τους σε ό,τι αφορά τις διαπραττόμενες στο εξωτερικό από τις θυγατρικές τους ή από τους προμηθευτές τους παραβιάσεις των ανθρωπίνων δικαιωμάτων κατά την εργασία, και ότι οι επιχειρήσεις αυτές συνειδητοποιούν όλο και περισσότερο το ρόλο τους ως πρότυπα κατά την διάδοση καλύτερων συνθηκών εργασίας από κοινωνική, υγιεινή και οικολογική πλευρά,

ΙΔ. λαμβάνοντας υπόψη ότι πρέπει να ενσωματωθούν σε μια σφαιρική στρατηγική οι μηχανισμοί στήριξης των επενδύσεων στις τρίτες εκείνες χώρες που χρηματοδοτούνται από τον κοινοτικό προϋπολογισμό (EC-IIP, AL-Invest, Asia-Invest, MED-Entreprise, MED-Partenariat, CDI για τις χώρες ΑΚΕ),

ΙΕ. λαμβάνοντας υπόψη ως προς αυτό ότι μια νέα στρατηγική της Επιτροπής θα πρέπει να ενσωματώνει ταυτόχρονα τους διεθνείς στόχους και υποχρεώσεις της Ευρωπαϊκής Ένωσης, τους στόχους και τις υποχρεώσεις της σε θέματα αναπτυξιακής συνεργασίας, τις διεθνώς ανεγνωρισμένες κοινωνικές και περιβαλλοντικές προδιαγραφές και τα νόμιμα συμφέροντα της Ένωσης στα ζητήματα της αμοιβαιότητας, της απασχόλησης και της ανταγωνιστικότητας,

ΙΣΤ. λαμβάνοντας υπόψη ότι η επιβεβαίωση των θεμελιωδών δικαιωμάτων στις Συνθήκες της Ευρωπαϊκής Ένωσης συνεπάγεται απαιτήσεις τόσο έναντι των ανεπτυγμένων όσο και των αναδυομένων κρατών,

ΙΖ. λαμβάνοντας υπόψη ότι η ελευθέρωση των συναλλαγών σε παγκόσμιο επίπεδο απαιτεί σήμερα ανάλογη σφαιρική προσέγγιση όσον αφορά την κοινωνική πολιτική και την προστασία του περιβάλλοντος,

ΙΗ. λαμβάνοντας υπόψη τον αναπόδραστο ρόλο των συνδικαλιστικών οργανώσεων και των ΜΚΟ στο θέμα της καθιέρωσης κωδίκων συμπεριφοράς για τις πολυεθνικές και των καταγγελιών που θα μπορούν να καταθέτουν, τόσο στη ΔΟΕ όσο και στην επιτροπή συστήματος γενικευμένων προτιμήσεων της Επιτροπής,

ΙΘ. λαμβάνοντας υπόψη το ζωτικό ρόλο της ΔΟΕ στο θέμα του σεβασμού των ανθρωπίνων δικαιωμάτων κατά την εργασία, ειδικότερα μέσω της επιτροπής συνδικαλιστικών ελευθεριών,

Κ. λαμβάνοντας υπόψη τις αρμοδιότητες της επιτροπής συνδικαλιστικών ελευθεριών της ΔΟΕ, η οποία, ανεξάρτητα από το εάν οι καταγγελλόμενες χώρες έχουν επικυρώσει ή όχι τις σχετικές συμβάσεις, μπορεί να εξετάζει τις καταγγελίες περί παραβιάσεων της συνδικαλιστικής ελευθερίας που της υποβάλλονται τόσο από οργανώσεις εργαζομένων όσο και από οργανώσεις εργοδοτών της καταγγελλόμενης χώρας, ή ακόμη και από διεθνείς οργανώσεις εργαζομένων ή εργοδοτών,

ΚΑ. λαμβάνοντας υπόψη ότι, εφόσον ο ΠΟΕ ασχολείται με το περιβαλλοντικό ζήτημα, τότε μακροπρόθεσμα δεν θα μπορέσει να αποφύγει, μέσα από τις ενισχυμένες σχέσεις του με τη ΔΟΕ, να εξετάσει και το θέμα του σεβασμού των ελαχίστων κοινωνικών προδιαγραφών και του εμπορίου,

ΚΒ. λαμβάνοντας υπόψη, ότι μονομερείς εμπορικοί περιορισμοί έχουν αποσταθεροποιητικό αποτέλεσμα στην αποδοχή γενικών κανόνων,

1. αναγνωρίζει το γεγονός ότι το Ηνωμένο Βασίλειο έχει υιοθετήσει τώρα τον Κοινωνικό Χάρτη, συμπεριλαμβανομένων και των συστάσεων περί προστασίας των νέων στην εργασία, και παρακινεί με έμφαση να επιτευχθεί περαιτέρω πρόοδος ως προς το σημαντικό αυτό θέμα και να πραγματοποιηθεί επίσης ταχέως η επικύρωση της Σύμβασης 138 του ΔΟΕ, καθώς και της νέας σύμβασης περί καταναγκαστικής εργασίας των παιδιών[semigr ]

2. ζητεί από την Πορτογαλία και την Αυστρία να ολοκληρώσουν το ταχύτερο δυνατόν τις διαδικασίες επικύρωσης της σύμβασης 138 της ΔΟΕ[semigr ] ζητεί από το Λουξεμβούργο, την Ιρλανδία και το Ηνωμένο Βασίλειο να επικυρώσουν τη σύμβαση 111 της ΔΟΕ[semigr ]

3. ζητεί από την Επιτροπή, καθώς και από τα κράτη μέλη της Ευρωπαϊκής Ένωσης, να καταβάλουν προσπάθειες στο πλαίσιο των τακτικών διαβουλεύσεων με τις χώρες ΕΖΕΣ, προκειμένου η Ελβετία και η Ισλανδία να επικυρώσουν, η μεν πρώτη τις συμβάσεις 138 και 98, η δε δεύτερη τη σύμβαση 138[semigr ]

4. ζητεί από την Επιτροπή να λάβει υπόψη σε ποιο στάδιο επικύρωσης των συμβάσεων που περιλαμβάνονται στη διακήρυξη των θεμελιωδών αρχών της ΔΟΕ βρίσκονται οι υποψήφιες προς ένταξη στην Ένωση χώρες[semigr ]

5. ζητεί από τις χώρες της Ένωσης, που είναι μέλη της ΔΟΕ, να επιμείνουν ώστε η επιτροπή συνδικαλιστικών ελευθεριών της ΔΟΕ να συμπεριλάβει στο πεδίο των αρμοδιοτήτων της και τις άλλες συμβάσεις που αποτελούν αναπόσπαστο τμήμα της διακήρυξης των θεμελιωδών αρχών[semigr ]

6. ζητεί να υπάρξει αυστηρότερη επιτήρηση των χωρών που δεν έχουν επικυρώσει τις συμβάσεις της διακήρυξης της ΔΟΕ, η δε ετήσια έκθεση να περιλαμβάνει όλες τις σχετικές συμβάσεις και όχι μόνο τη μία από αυτές[semigr ]

7. ζητεί να συμμετάσχουν ουσιωδώς όλα τα κράτη μέλη, όπως ήδη κάνουν η Γερμανία, το Βέλγιο, η Γαλλία και το Λουξεμβούργο, στο πρόγραμμα IPEC της ΔΟΕ[semigr ]

8. συγχαίρει την Επιτροπή διότι χορήγησε, κατά το Δεκέμβριο 1997, 1 εκατ. Ecu στο πρόγραμμα IPEC για την καταπολέμηση της καταναγκαστικής παιδικής εργασίας στο Πακιστάν και διότι με αυτή τη δωρεά, επέτρεψε τη συμμετοχή της Ευρωπαϊκής Κοινότητας σ' αυτό το σημαντικό πρόγραμμα[semigr ] καλεί την Επιτροπή να συνεχίζει να υποστηρίζει τις πρωτοβουλίες της ΔΟΕ που αποβλέπουν στην καταπολέμηση της καταναγκαστικής εργασίας και της επικίνδυνης ή καταναγκαστικής παιδικής εργασίας[semigr ]

9. ζητεί από την Επιτροπή και το Συμβούλιο να δώσουν πιο αποφασιστική πολιτική υποστήριξη στην ΔΟΕ, και ιδίως στην δήλωσή της σχετικά με τις αρχές και τα θεμελιώδη δικαιώματα κατά την εργασία[semigr ] και να καταβάλουν κάθε προσπάθεια προκειμένου να καθιερωθεί πραγματικός συντονισμός μεταξύ του ΠΟΕ και της ΔΟΕ, αρχίζοντας με την άμεση καθιέρωση σχέσεων μεταξύ των γραμματειών τους, όπως αποφασίστηκε ήδη στην Σιγκαπούρη[semigr ]

10. τονίζει ότι οι σχέσεις αυτές δεν πρέπει να είναι απλές ενημερωτικές συναντήσεις και ζητεί να επικυρώσουν μακροπρόθεσμα όλες οι χώρες μέλη του ΠΟΕ τη διακήρυξη θεμελιωδών αρχών της ΔΟΕ[semigr ] επιθυμεί όπως το ζήτημα αυτό εξετασθεί κατά την εκπόνηση ενός κοινού εγγράφου μεταξύ των δύο οργανισμών[semigr ]

11. ζητεί να ενσωματωθεί στη διακήρυξη των θεμελιωδών αρχών της ΔΟΕ το άρθρο 20, εδάφιο ε' του GATT περί εργασίας των φυλακισμένων[semigr ]

12. επικροτεί την έγκριση, από το Συμβούλιο Υπουργών του Μαρτίου 1998, του κανονισμού περί καθιέρωσης κινήτρων στο κοινοτικό Σύστημα Γενικευμένων Προτιμήσεων[semigr ]

13. διαπιστώνει πάντως ότι η εκτεταμένη διάβρωση του προτιμησιακού περιθωρίου που οι αναπτυσσόμενες χώρες είχαν, στο πλαίσιο του ΣΓΠ, εξ αιτίας των δασμολογικών περικοπών που προέκυψαν από τους διαδοχικούς Γύρους Συνομιλιών, θέτει μακροπρόθεσμα υπό αμφισβήτηση την αποτελεσματικότητα αυτών των κινήτρων[semigr ]

14. ζητεί από το Συμβούλιο να καταβάλει κάθε προσπάθεια για να επιτύχει την εφαρμογή των κινήτρων αυτών σε όλες, χωρίς διάκριση, τις αναπτυσσόμενες χώρες που δικαιούνται δασμολογικών προτιμήσεων, συμπεριλαμβανομένων των όσων δικαιούνται σήμερα μηδενικό συντελεστή[semigr ] επικρίνει συγχρόνως το Συμβούλιο για το γεγονός ότι απέρριψε σχετική πρόταση της Επιτροπής και του ζητεί να λάβει υπόψη του την πρόταση αυτή κατά τις προσεχείς διαδικασίες παράτασης του ΣΓΠ[semigr ]

15. ζητεί από το Συμβούλιο να καταβάλει κάθε δυνατή προσπάθεια κατά τις προσεχείς διαδικασίες παράτασης του ΣΓΠ, ώστε η εν λόγω ρήτρα κινήτρων να εφαρμοσθεί επίσης για τα κράτη των Άνδεων και τις χώρες της Κεντρικής Αμερικής[semigr ]

16. ζητεί από την Ευρωπαϊκή Ένωση να παρουσιάσει κατά τον προσεχή γύρο διαπραγματεύσεων του ΠΟΕ, στο μέτρο που θα εξετάζονται τα προβλήματα γύρω από το εμπόριο και τις κοινωνικές προδιαγραφές, αυτή τη θετική προσέγγιση υπό μορφήν μιας προτιμησιακής μεταχείρισης των κρατών που τηρούν τις προδιαγραφές της ΔΟΕ[semigr ]

17. καλεί την Ευρωπαϊκή Επιτροπή και τα κράτη μέλη της ΕΕ να υποστηρίξουν στα όργανα λήψεως αποφάσεων του ΠΟΕ, ότι κατά την αξιολόγηση αιτήσεων προσχώρησης θα αποτελεί κριτήριο για την ένταξη στον ΠΟΕ η τήρηση ελάχιστων κοινωνικών κανόνων στα υποψήφια κράτη[semigr ]

18. επικροτεί τη δράση των ευρωπαϊκών κοινωνικών εταίρων για την έκδοση κωδίκων συμπεριφοράς σε ορισμένους τομείς, όπως εκείνον της κλωστοϋφαντουργίας[semigr ]

19. ζητεί από την Επιτροπή, και ειδικότερα από τη ΓΔ V, να προχωρήσουν ακόμη περισσότερο προτείνοντας την κατάρτιση ενός ελάχιστου κώδικα συμπεριφοράς, που να βασίζεται στη διακήρυξη των θεμελιωδών αρχών της ΔΟΕ, και άλλες εφαρμοζόμενες διεθνώς ελάχιστες προδιαγραφές που να μπορούν να επικυρωθούν κατά βούληση από τις ευρωπαϊκές πολυεθνικές[semigr ] ο κώδικας αυτός δεν θα προβλέπει επί του παρόντος κυρώσεις, όμως κάθε επιχείρηση που θα αναλαμβάνει να τον τηρήσει θα βλέπει το όνομά της δημοσιευμένο στην Επίσημη Εφημερίδα των Κοινοτήτων και στην σελίδα της Επιτροπής στο Internet[semigr ] εύχεται η μονάδα της ΓΔ V που έχει αναλάβει τις σχέσεις με τη ΔΟΕ να εξασφαλίσει την παρακολούθηση του εν λόγω κώδικα μέσω ενός δικτύου που θα επιτρέπει τακτικές διαβουλεύσεις με την Ευρωπαϊκή Συνομοσπονδία Συνδικάτων, την UNICE και ορισμένους ΜΚΟ[semigr ] ζητεί από την Επιτροπή να ενημερώνει το Κοινοβούλιο για τα αποτελέσματα των εν λόγω διαβουλεύσεων»[semigr ]

20. ζητεί το σχεδιασμό μιας ευρωπαϊκής πρωτοβουλίας που αποσκοπεί στην καταπολέμηση της παιδικής εργασίας στις ενδιαφερόμενες χώρες και που βοηθεί τις χώρες αυτές κατά τη δημιουργία δυνατοτήτων σχολικής και επαγγελματικής εκπαίδευσης των παιδιών, αγοριών και κοριτσιών[semigr ]

21. ζητεί από την Επιτροπή στο πλαίσιο αυτού του προβληματισμού να εξετάσει τους όρους εφαρμογής μιας τέτοιας πρωτοβουλίας, και ειδικότερα:

- τα κριτήρια παρέμβασης,

- τους όρους και τα επίπεδα των βοηθημάτων,

- τα κριτήρια χρηματοδότησης[semigr ]

22. προτείνει να χρηματοδοτηθεί η πρωτοβουλία αυτή από τις πιστώσεις του κοινοτικού προϋπολογισμού και από εισφορές των δημοσίων, ιδιωτικών, συνδικαλιστικών, εμπορικών και φιλανθρωπικών οργανισμών των κρατών μελών της Ένωσης[semigr ]

23. επικροτεί την ιδέα ότι, στο πλαίσιο του προϋπολογισμού του 1999, το κεφάλαιο Β7 600, που αφορά τις κοινοτικές δράσεις υπέρ των μη κυβερνητικών οργανώσεων, να καλύπτει την εκτέλεση πιλοτικών προγραμμάτων που θα επιτρέψουν να αντισταθμισθεί το διαφεύγον εισόδημα των οικογενειών από τη μη εργασία των παιδιών τους[semigr ]

24. θεωρεί απαραίτητο, μια ρήτρα σαν κι αυτή που προτείνει το πόρισμα 8 της γνωμοδότησης της Επιτροπής Απασχόλησης και Κοινωνικών Υποθέσεων, δεόντως προσαρμοσμένη, να συμπεριληφθεί όχι μόνο στις συμφωνίες εμπορίου και συνεργασίας που η ΕΕ συνάπτει με τις τρίτες χώρες, αλλά και σε όλες τις χρηματοδοτικές συμβάσεις που η Επιτροπή συνάπτει με ευρωπαϊκές επιχειρήσεις που κάνουν χρήση των μηχανισμών ενθάρρυνσης των επενδύσεων σε τρίτες χώρες[semigr ]

25. καλεί την Επιτροπή να υποβάλει στο Συμβούλιο και στο Κοινοβούλιο εντός προθεσμίας ενός έτους μετά την έγκριση αυτής της έκθεσης συγκεκριμένες προτάσεις για την υλοποίηση των βασικών αρχών που εξαγγέλλονται στο παρόν ψήφισμα[semigr ]

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, καθώς και τη ΔΟΕ και τον ΠΟΕ.